Die karakoel is een van die oudste gedomestiseerde skaaprasse en van besondere ekonomiese belang omdat die pels van 'n pasgebore lam in die modewêreld hoog aangeslaan word vir die vervaardiging van veral damesjasse. Daarby maak die karakoel se aanpasbaarheid by droë klimaatstreke dit moontlik om in halfwoestyne winsgewend te boer. Die naam kom vanaf 'n klein-dorpie genaamd Karakul, wat geleë is in 'n vlei van die Amu Darja rivier in Sentraal-Asië, waarvandaan die skaap sou kom. Daar is argeologiese bewys dat die karakoelskaap al gedomestikeerd was in 1400 v.C. Oor die algemeen word die deel van Wes-Toerkestan, oos van die Kaspiese See en tussen die Kara Koem en die Kizil Koem as sy oorsprong aangegee. Daar word algemeen aanvaar dat Arabiese nomadestamme die skape omstreeks 700 v.C. na hierdie gebied gebring het. Sommige kenners voer aan dat Hetitiese konings reeds omstreeks 1400 v.C. karakoelpelse op hul mantels gedra het en dat die ras oorspronklik van Sirië, Palestina of Mesopotamië kom. In Suider-Afrika is die vernaamste karakoelbedryf in Namibië gevestig, hoewel daar ook in Suid-Afrika, veral in die dorre noordweste van Kaapland, met die skaapras geboer word.